สำนักงานตำรวจแห่งชาติ จัดระเบียบการเข้า-ออก ถนนข้าวสาร อำนวยความสะดวกให้นักท่องเที่ยว หวั่นไม่อยากให้ซ้ำรอยเหตุเกาหลีใต้
พลตำรวจเอก ดำรงศักดิ์ กิตติประภัสร์ ผู้บัญชาการตำรวจแห่งชาติ เปิดเผยภายหลังลงพื้นที่ตรวจเยี่ยมบริเวณถนนข้าวสาร ว่า เมื่อวานนี้ (13เม.ย.66) มีนักท่องเที่ยวเข้ามาเล่นน้ำจนเกินกำลังที่พื้นที่จะรองรับได้ ประกอบกับได้รับบทเรียนตั้งแต่การจัดเทศกาลปีใหม่แล้ว จึงได้มีการปรับแผนการจัดระเบียบถนนข้าวสารใหม่ เพื่อลดความแออัด และอำนวยความสะดวกให้แก่ประชาชนที่เข้ามาในพื้นที่ โดยให้ประชาชนเข้าถนนข้าวสารได้ทางเดียว คือ ฝั่งถนนจักรพงษ์ และฝั่งวัดชนะสงครามเท่านั้น และจะปิดไม่ให้ประชาชนเข้าถนนข้าวสารทางฝั่งถนนตะนาวและฝั่งแยกคอกวัว ซึ่งคาดว่าวันนี้ (14 เม.ย.) จะมีจำนวนนักท่องเที่ยวมากขึ้น แม้จะกำหนดเวลาปิดถนนข้าวสารให้เล่นน้ำถึงเวลา 22.00 น. สำหรับมาตรการรักษาความปลอดภัยในวันนี้(14 เม.ย.66) มีการเพิ่มกำลังควบคุมฝูงชน จำนวน 2 กองร้อย มาอำนวยความสะดวกและรักษาความปลอดภัยตลอดทั้งงาน และเพื่อความสะดวกในการช่วยเหลือ กรณีคนที่มีอาการเป็นลม และหวั่นเกิดซ้ำรอยโศกนาฏกรรมที่อิแทวอน ประเทศเกาหลีใต้ จะมีการนำเครื่องขยายเสียงออกประกาศเป็นระยะ ทั้งนี้ นักท่องเที่ยวยังสามารถจะเดินทางมาร่วมกิจกรรมเล่นน้ำ สงกรานต์ถนนข้าวสารวันพรุ่งนี้(15เม.ย.66) ได้อีก 1 วัน โดยจะเปิดให้เล่นน้ำตั้งแต่เวลา 12.00น. จนถึง 22.00น.